《高阳台·为苏庵主人题素心室诗词书画》
清代·吴昌绶

梅点妆清，兰吹气静，修来林下风姿。小谪花天，寸衷幽怨谁知。

蛾眉都被聪明误，尽缠绵、瑶想琼思。艳声驰。写遍新诗，唱遍新词。

三生文字前因在，便素心相对，各自矜持。恤纬中宵，婵娟一样忧时。

怜他采凤飘零甚，负华年、夜月机丝。怅春迟。香减隃麋，泪染燕支。

作者简介：吴昌绶，字伯宛，一字甘遁，号印臣，晚号松邻，仁和人。光绪丁酉举人，内阁中书。有《松邻遗集》。